CELEX: 32015R2081
Language: sk
Date: 2015-11-18 00:00:00
Title: 

19.11.2015   
            
            
               SK
            
            
               Úradný vestník Európskej únie
            
            
               L 302/81
            
         VYKONÁVACIE NARIADENIE KOMISIE (EÚ) 2015/2081
   z 18. novembra 2015,
   ktorým sa otvárajú dovozné colné kvóty na určité obilniny s pôvodom na Ukrajine a ktorým sa stanovuje ich správa
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 187 písm. a) a c),
   keďže:
   
               (1)
            
            
               Rozhodnutím Rady č. 2014/668/EÚ (2) Rada schválila podpísanie v mene Európskej únie a predbežné vykonávanie Dohody o pridružení medzi Európskou úniou a jej členskými štátmi na jednej strane a Ukrajinou na strane druhej. V hlave IV dohody sa stanovuje najmä zníženie alebo odstránenie ciel na tovar s pôvodom na Ukrajine v súlade s prílohou I-A k uvedenej dohode. V prílohe I-A k dohode sa stanovuje najmä otvorenie colných kvót na dovoz určitých obilnín do Únie. Hlava IV a príloha I-A k dohode sa predbežne uplatňujú od 1. januára 2016.
            
         
               (2)
            
            
               Preto je potrebné otvoriť colné kvóty na dovoz obilnín od roku 2016. Takisto je vhodné, aby určité z týchto colných kvót spravovala Komisia podľa metódy uvedenej v článku 184 ods. 2 písm. b) nariadenia (EÚ) č. 1308/2013.
            
         
               (3)
            
            
               Aby sa umožnil riadny a nešpekulatívny dovoz obilnín s pôvodom na Ukrajine v rámci colných kvót, je potrebné stanoviť, aby bol tento dovoz podmienený vydaním dovoznej licencie. Preto je vhodné, aby sa uplatnili nariadenia Komisie (ES) č. 1301/2006 (3), (ES) č. 1342/2003 (4) a (ES) č. 376/2008 (5) bez toho, aby boli dotknuté výnimky stanovené v tomto nariadení.
            
         
               (4)
            
            
               Na zabezpečenie riadnej správy týchto kvót je potrebné stanoviť lehoty na podávanie žiadostí o dovozné licencie, ako aj údaje, ktoré majú byť v žiadostiach a licenciách uvedené.
            
         
               (5)
            
            
               V záujme účinnej správy by členské štáty mali používať na oznámenia Komisii informačné systémy stanovené v nariadení Komisie (ES) č. 792/2009 (6).
            
         
               (6)
            
            
               Vykonávacím nariadením Komisie (EÚ) č. 1006/2011 (7) sa číselné znaky KN obilnín uvedené v prílohe I k nariadeniu Rady (EHS) č. 2658/87 (8) nahradili novými číselnými znakmi, ktoré sa líšia od číselných znakov uvedených v dohode o pridružení. V prílohe k tomuto nariadeniu by sa preto mali uvádzať nové číselné znaky KN.
            
         
               (7)
            
            
               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Otvorenie a správa colných kvót
   1.   Colné kvóty na dovoz určitých výrobkov s pôvodom na Ukrajine uvedené v prílohe k tomuto nariadeniu sa otvárajú každoročne, od roku 2016, na obdobie od 1. januára do 31. decembra.
   2.   Sadzba dovozného cla v rámci colných kvót uvedených v odseku 1 sa stanovuje na 0 EUR na tonu.
   3.   Colné kvóty uvedené v odseku 1 sa spravujú podľa metódy uvedenej v článku 184 ods. 2 písm. b) nariadenia (EÚ) č. 1308/2013.
   4.   Uplatňujú sa nariadenia (ES) č. 376/2008, (ES) č. 1301/2006 a (ES) č. 1342/2003 okrem ustanovení, ktoré sú v rozpore s týmto nariadením.
   Článok 2
   Žiadosti o dovozné licencie a ich vydávanie
   1.   Odchylne od článku 6 ods. 1 nariadenia (ES) č. 1301/2006 žiadateľ môže podať iba jednu žiadosť o dovoznú licenciu na poradové číslo a týždeň. V prípade, že žiadateľ podá viac než jednu žiadosť, žiadna z nich nie je prípustná a zábezpeky zložené pri podaní žiadostí prepadnú v prospech príslušného členského štátu.
   Žiadosti o dovozné licencie sa podávajú príslušným orgánom členských štátov každý týždeň najneskôr v piatok o 13.00 hod. bruselského času.
   Každá žiadosť o dovoznú licenciu sa vzťahuje na jedno poradové číslo. Môže zahŕňať viacero výrobkov. Opis výrobkov a ich číselný znak KN sa uvádzajú v kolónkach 15 a 16 žiadosti o licenciu a v licencii.
   2.   V každej žiadosti o dovoznú licenciu a v každej dovoznej licencii sa pre každý číselný znak KN uvádza množstvo v kilogramoch bez desatinného čísla. Súčet uvedených množstiev nesmie presiahnuť celkové množstvo príslušnej kvóty.
   3.   Dovozné licencie sa vydávajú štvrtý pracovný deň nasledujúci po konečnom dátume uvedenom v článku 4 ods. 1 pre oznamovanie žiadostí o dovozné licencie.
   4.   V žiadosti o dovoznú licenciu a dovoznej licencii sa v kolónke 8 uvádza názov „Ukrajina“ a políčko „áno“ sa označí krížikom. Licencie sú platné len na výrobky s pôvodom na Ukrajine.
   Článok 3
   Platnosť dovozných licencií
   V súlade s článkom 22 ods. 2 nariadenia (ES) č. 376/2008 sa obdobie platnosti dovoznej licencie počíta odo dňa skutočného vydania do konca druhého mesiaca nasledujúceho po mesiaci skutočného vydania.
   Článok 4
   Oznámenia
   1.   Najneskôr v pondelok nasledujúci po týždni, v ktorom bola žiadosť o dovozné licencie podaná, členské štáty oznámia Komisii najneskôr do 18.00 hod. bruselského času všetky žiadosti podľa poradového čísla, s uvedením pôvodu výrobku a požadovaného množstva podľa číselných znakov KN, vrátane oznámení „žiadne“. Oznamovanie sa uskutočňuje v súlade s nariadením (ES) č. 792/2009.
   2.   V deň vydania dovozných licencií členské štáty elektronicky oznámia Komisii informácie týkajúce sa vydaných licencií podľa článku 11 ods. 1 písm. b) nariadenia (ES) č. 1301/2006 s celkovými množstvami podľa číselných znakov KN, na ktoré boli dovozné licencie vydané.
   Článok 5
   Nadobudnutie účinnosti
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. novembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 671.
   
      (2)  Rozhodnutie Rady 2014/668/EÚ z 23. júna 2014 o podpise v mene Európskej únie a predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o jej hlavu III (okrem ustanovení týkajúcich sa zaobchádzania so štátnymi príslušníkmi tretích krajín, ktorí sú na území druhej zmluvnej strany legálne zamestnaní ako pracovníci) a hlavy IV, V, VI a VII, ako aj súvisiace prílohy a protokoly (Ú. v. EÚ L 278, 20.9.2014, s. 1).
   
      (3)  Nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá pre správu dovozných colných kvót pre poľnohospodárske produkty spravovaných prostredníctvom systému dovozných licencií (Ú. v. EÚ L 238, 1.9.2006, s. 13).
   
      (4)  Nariadenie Komisie (ES) č. 1342/2003 z 28. júla 2003, ktorým sa ustanovujú osobitné podrobné pravidlá uplatňovania systému dovozných a vývozných licencií na obilniny a ryžu (Ú. v. EÚ L 189, 29.7.2003, s. 12).
   
      (5)  Nariadenie Komisie (ES) č. 376/2008 z 23. apríla 2008, ktorým sa stanovujú podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady pre poľnohospodárske výrobky (Ú. v. EÚ L 114, 26.4.2008, s. 3).
   
      (6)  Nariadenie Komisie (ES) č. 792/2009 z 31. augusta 2009, ktorým sa stanovujú podrobné pravidlá poskytovania informácií a predkladania dokumentov členskými štátmi Komisii v rámci spoločnej organizácie trhov, režimu priamych platieb, podpory poľnohospodárskych výrobkov a režimov uplatniteľných na najvzdialenejšie regióny a menšie ostrovy v Egejskom mori (Ú. v. EÚ L 228, 1.9.2009, s. 3).
   
      (7)  Vykonávacie nariadenie Komisie (EÚ) č. 1006/2011 z 27. septembra 2011, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 282, 28.10.2011, s. 1).
   
      (8)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
   
      PRÍLOHA
      Bez toho, aby boli dotknuté pravidlá výkladu kombinovanej nomenklatúry, je znenie opisu výrobkov len orientačné, keďže uplatniteľnosť preferenčného režimu sa v kontexte tejto prílohy určuje na základe číselných znakov KN. Ak je pred číselným znakom KN uvedené „ex“, uplatnenie preferenčného režimu sa určuje súčasne na základe číselného znaku KN a zodpovedajúceho opisu.
      
                  Poradové číslo
               
               
                  Číselný znak KN
               
               
                  Opis výrobkov
               
               
                  Obdobie
               
               
                  Množstvo v tonách
               
            
                  09.4306
               
               
                  1001 99 (00)
               
               
                  špalda, obyčajná pšenica a súraž, iné než na siatie
               
               
                  rok 2016
                  rok 2017
                  rok 2018
                  rok 2019
                  rok 2020
                  rok 2021 a nasledujúce roky
               
               
                  950 000
                  960 000
                  970 000
                  980 000
                  990 000
                  1 000 000
               
            
                  1101 00 (15-90)
               
               
                  múka z obyčajnej pšenice a zo špaldy, múka zo súraže
               
            
                  1102 90 (90)
               
               
                  múka z obilnín iných než z pšenice, zo súraže, z raže, kukurice, jačmeňa, ovsa, ryže
               
            
                  1103 11 (90)
               
               
                  krúpy a krupica z obyčajnej pšenice a zo špaldy
               
            
                  1103 20 (60)
               
               
                  pelety z obilnín
               
            
                  09.4307
               
               
                  1003 90 (00)
               
               
                  jačmeň iný než na siatie
               
               
                  rok 2016
                  rok 2017
                  rok 2018
                  rok 2019
                  rok 2020
                  rok 2021 a nasledujúce roky
               
               
                  250 000
                  270 000
                  290 000
                  310 000
                  330 000
                  350 000
               
            
                  1102 90 (10)
               
               
                  múka z jačmeňa
               
            
                  ex 1103 20 (25)
               
               
                  pelety z jačmeňa
               
            
                  09.4308
               
               
                  1005 90 (00)
               
               
                  kukurica iná než na siatie
               
               
                  rok 2016
                  rok 2017
                  rok 2018
                  rok 2019
                  rok 2020
                  rok 2021 a nasledujúce roky
               
               
                  400 000
                  450 000
                  500 000
                  550 000
                  600 000
                  650 000
               
            
                  1102 20 (10-90)
               
               
                  múka z kukurice
               
            
                  1103 13 (10-90)
               
               
                  krúpy a krupica z kukurice
               
            
                  1103 20 (40)
               
               
                  pelety z kukurice
               
            
                  1104 23 (40-98)
               
               
                  spracované zrná kukurice